[Foto’s] Potch-restaurant gaan op in vlammeFoto: Facebook via Human Uys River Café, ŉ gewilde restaurant in Potchefstroom, was Sondagmiddag in vlamme gehul. Foto’s van die brandende restaurant, wat uitkyk op die Potchefstroom-dam, is wyd op sosiale media versprei. Onbevestigde gerugte het die ronde gedoen dat die brand moontlik deur weerlig veroorsaak is. Volgens berigte is die restaurant heeltemal in die brand verwoes. Mooirivier-beskermingsdienste het ook foto’s van die brand op Facebook gedeel en gesê niemand is in die brand beseer nie. ŉ Woordvoerder van die maatskappy wou egter nie op navraag van Maroela Media kommentaar lewer nie. Die Noordwes-polisie kon Sondagaand nie onmiddellik vir kommentaar bereik word nie. ŉ Woordvoerder van River Café was ook nie beskikbaar nie.